กรมบังคับคดีลุยไกล่เกลี่ยหนี้ครัวเรือนเอสเอ็มอี
กรมบังคับคดีจัดมหกรรมไกล่เกลี่ยหนี้รายย่อยกว่า 1 แสนราย รวมทั้งกลุ่มเอสเอ็มอี
12 พ.ย. 2557

กรมบังคับคดีจัดมหกรรมไกล่เกลี่ยหนี้รายย่อยกว่า 1 แสนราย รวมทั้งกลุ่มเอสเอ็มอี
น.ส.รื่นวดี สุวรรณมงคล อธิบดีกรมบังคับคดี กล่าวถึงการไกล่เกลี่ยหนี้ที่ถูกบังคับคดีว่า กรมจะจัดมหกรรมไกล่เกลี่ยหนี้ครัวเรือนที่เป็นลูกหนี้รายย่อย ทั้งหนี้บัตรเครดิต หนี้เช่าซื้อรถยนต์ หนี้กองทุนเงินให้กู้ยืมเพื่อการศึกษา (กยศ.) รวมแล้วประมาณ 1.83 แสนราย 
ทั้งนี้ ในส่วนหนี้บัตรเครดิตได้มีการทำข้อตกลงกับบริษัท บัตรกรุงไทย หรือบัตรเคทีซี ที่จะจัดไกล่เกลี่ยลูกหนี้ที่ถูกบังคับคดีแล้ว 8,000 ราย ในวันที่ 24 ม.ค. และ 31 ม.ค. 2558 ส่วนหนี้สินเชื่อรถยนต์ได้มีข้อตกลงกับบริษัท โตโยต้าลีสซิ่ง (ประเทศไทย) ที่จะจัดไกล่เกลี่ยกลุ่มหนี้ที่ศาลมีคำสั่งให้ชำระหนี้แล้วประมาณ 300 ราย ในวันที่ 26-28 พ.ย.นี้ และในเดือน ก.พ. 2558 ในขณะนี้หนี้จากการกู้เพื่อซื้อรถยนต์ในโครงการรถคันแรก ได้รับแจ้งว่าอยู่ระหว่างการฟ้องร้อง 
นอกจากนี้ ยังมีหนี้รายย่อยในส่วนของ กยศ. อีกประมาณ 1 แสนราย มูลหนี้รวมประมาณ 9,000 ล้านบาท ที่จะเริ่มไกล่เกลี่ยในต้นปี 2558 โดย กยศ.แจ้งว่า จะนำร่องไกล่เกลี่ยก่อนสำหรับผู้กู้ในกรุงเทพมหานครและภาคกลาง
ขณะเดียวกันยังมีกลุ่มหนี้ของผู้ประกอบการขนาดกลางและขนาดย่อม (เอสเอ็มอี) ที่กู้เงินทำธุรกิจมีปัญหาถูกฟ้องร้องจำนวนมาก โดยได้หารือธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) เพื่อขอให้มีการไกล่เกลี่ยระหว่างธนาคารและลูกหนี้ และจะทำข้อตกลงความร่วมมือในสัปดาห์หน้า 
เอสเอ็มอีแบงก์ได้ขอให้มีการนำร่องการไกล่เกลี่ยหนี้ในกลุ่มลูกหนี้ที่ไม่มีหลักประกัน และกลุ่มลูกหนี้ที่มูลหนี้ต่ำกว่า 20 ล้านบาท เนื่องจากมีมูลหนี้จำนวนไม่มาก หากสามารถไกล่เกลี่ยได้จะทำให้เอสเอ็มอีกลุ่มนี้มีโอกาสทางธุรกิจอีกครั้ง คาดว่าจะมีประมาณ 3,000 ราย 
อย่างไรก็ตาม ในวันที่ 13 พ.ย.นี้ กรมบังคับคดีจะทำข้อตกลงความร่วมมือกับสำนักงานคณะกรรมการป้องกันและปราบปรามยาเสพติด (ป.ป.ส.) ในการบังคับใช้มาตรการยึดอายัดทรัพย์ผู้ต้องหาคดียาเสพติด ที่ศาลมีคำสั่งปรับเงินเพิ่มจากคดีอาญาอีกด้วย